ישיבת מליאה, כנסת 15, פרוטוקול מספר 1, 1999-06-07 00:00

שמעון פרס: אני מבקש ממזכיר הכנסת לקרוא מזמור קכ"ב בתהילים וקטעים מתוך ההכרזה על הקמת מדינת ישראל.

א' האן: "שיר המעלות לדוד.

א' האן: שמחתי באמרים לי בית ה' נלך.

א' האן: עמדות היו רגלינו בשעריך ירושלם.

א' האן: ירושלם הבנויה כעיר שחברה לה יחדו.

א' האן: ששם עלו שבטים שבטי-יה עדות לישראל להודות לשם ה'.

א' האן: כי שמה ישבו כסאות למשפט כסאות לבית דוד.

א' האן: שאלו שלום ירושלם ישליו אהביך.

א' האן: יהי שלום בחילך שלוה בארמנותיך.

א' האן: למען אחי ורעי אדברה נא שלום בך.

א' האן: למען בית ה' אלהינו אבקשה טוב לך.

א' האן: " "בארץ ישראל קם העם היהודי, בה עוצבה דמותו הרוחנית, הדתית והמדינית, בה חי חיי קוממיות ממלכתית, בה יצר נכסי תרבות לאומיים וכלל-אנושיים והוריש לעולם כולו את ספר הספרים הנצחי.

א' האן: " "מדינת ישראל תהא פתוחה לעלייה יהודית ולקיבוץ גלויות; תשקוד על פיתוח הארץ לטובת כל תושביה; תהא מושתתת על יסודות החירות, הצדק והשלום לאור חזונם של נביאי ישראל; תקיים שוויון זכויות חברתי ומדיני גמור לכל אזרחיה בלי הבדלי דת, גזע ומין; תבטיח חופש דת, מצפון, לשון, חינוך ותרבות; תשמור על המקומות הקדושים של כל הדתות.

א' האן: " "אנו מושיטים יד לשלום ושכנות טובה לכל המדינות השכנות ולעמיהן, וקוראים להם לשיתוף פעולה ועזרה הדדית עם העם העברי העצמאי בארצו.

א' האן: "

שמעון פרס: אדוני הנשיא, אני מודה לך על דבריך בפני הכנסת, דברים חשובים שיזכו לתשומת לב מלאה.

שמעון פרס: חברי הכנסת, יום חג הוא לדמוקרטיה הישראלית.

שמעון פרס: כנסת חדשה, החמש-עשרה במניין, פותחת שעריה.

שמעון פרס: על-פי לוח השנה מלא יובל לכינון הכנסת, אולם בשל הבחירות נדחה מועד ציון האירוע עד היום, ואני מתכבד לעשות זאת בשמחה ובגאווה.

שמעון פרס: בית-הנבחרים העברי הראשון החל לפעול עוד טרם נדמו רעמי התותחים של מלחמת העצמאות.

שמעון פרס: מדינה צעירה ושותתת דם בחרה בדרך הדמוקרטיה.

שמעון פרס: את ישיבתה הראשונה של הכנסת קיימנו בירושלים החצויה.

שמעון פרס: בימים אלה מלאו 32 שנה לאיחודה של ירושלים, בירת ישראל ובירת העם היהודי לנצח.

שמעון פרס: חברי הכנסת, אני מודה לדן תיכון על אופן מילוי תפקידו כיושב-ראש הכנסת הארבע-עשרה.

שמעון פרס: בשם כל חברי הבית אני יכול לומר, שהוא עשה עבודתו נאמנה, הקפיד על כבוד הכנסת ושמר על רוחה וכלליה.

שמעון פרס: עלינו לומר שלום לחברי הכנסת היוצאים.

שמעון פרס: איש איש ותרומתו על כתפיו ועתידו לפניו, ואנחנו מאחלים להם הצלחה.

שמעון פרס: רצוני לקבל בברכה את חברי הכנסת החדשים, שזו להם התנסות ראשונה בעבודת הבית הזה ופגישה ראשונה עם מהותו.

שמעון פרס: הכנסת משקפת את רצון העם, את אחדותו סביב משטר דמוקרטי וכיבוד החוק.

שמעון פרס: הבית הזה לא נועד להעלים חילוקי דעות או להתעלם מהם.

שמעון פרס: הוא אמון על חופש הדעות.

שמעון פרס: הבית הזה, מיומו הראשון, מהווה מפגש של אנשים שונים, של עדות שונות, של שבטים שונים ושל עמדות שונות, וקיימות בתוכו לא רק דעות שונות אלא גם דעות סותרות.

שמעון פרס: הוא מכריע על-פי הרוב.

שמעון פרס: אומנם, הדמוקרטיה אינה רק הכרעת הרוב אלא גם כיבוד דעת המיעוט.

שמעון פרס: ואין הבית מסתיר הכרעותיו, כפי שאינו מתבייש בניסיונותיו לבנות גשרים ולהעלות פשרות, כדי לשמור על אחדותם של הרבים ועל כבודם של היחידים.

שמעון פרס: עליו להכריע כדרוש ולכבד כרצוי.

שמעון פרס: כי דמוקרטיה אינה רק זכותו של כל אזרח להיות שווה, אלא גם זכותו השווה של כל אזרח להיות שונה.

שמעון פרס: הבית הזה הוא בית-מחוקקים, והוא מפקח גם על פעולת הזרוע המבצעת.

שמעון פרס: כבית מחוקק הוא אמון על כיבוד החוק ועל כיבוד אי-תלות המשפט.

שמעון פרס: הבית כמפקח אמון על הביקורת והוא גם נתון לביקורת.

שמעון פרס: לפעמים זו ביקורת קשה ובוטה, אבל אין לרגוז על כך.

שמעון פרס: דמוקרטיה איננה מלאכת ליטופים; היא עומדת לביקורת שוטפת כדי לתקן עוולות ולמנוע שגיאות.

שמעון פרס: אבל, אסור להיתפס לזלזול במשטר הפרלמנטרי.

שמעון פרס: גם אם נעשו שגיאות, יש לבית הזה במה להתגאות.

שמעון פרס: הוא תרם להיסטוריה של ישראל הכרעות גדולות, כבדות ומרחיקות לכת, פעמים ברוב גדול ופעמים ברוב קטן.

שמעון פרס: הוא עמד במבחן בניית מדינה, בניין צבא, בניין משק, בניית מערכת חינוך ומערכת משפט.

שמעון פרס: הוא גזר בענייני חיים ומוות, במלחמה ובשלום.

שמעון פרס: הוא עמד בכל אלה בלי לקפח את קיומו של החופש.

שמעון פרס: לבית הזה אין במה להתבייש כאשר הוא יישיר מבט לראי ההיסטוריה.

שמעון פרס: אכן, יש דברים הטעונים שיפור.

שמעון פרס: קודם כול בתרבות היחסים ובסגנון הדיונים שלו, שלא לדבר על שיטת הבחירות, שגם תומכיה וגם מבקריה סבורים שהיא טעונה שינוי או השלמה.

שמעון פרס: אומנם, האירועים המרתקים שפקדו את ישראל עשו את ארצנו לארץ נעדרת שעמום ולבעלת טמפרמנט שאיננו מתאפיין באיפוק.

שמעון פרס: אבל הבית הזה רק יזכה אם יוסיף לחופש המובטח גם איפוק מרכך וגם איזון מייצג.

שמעון פרס: הכנסת הארבע-עשרה לא הוציאה את ימיה.

שמעון פרס: היא קמה לאחר שאירע פשע שאין לו ניחם – הרצח של ראש הממשלה ושר הביטחון יצחק רבין, עליו השלום, שבהנהגתו התחלנו תהליך מהפכני של עשיית שלום במזרח התיכון; תהליך שהוא בלתי הפיך, והוא מחייב את המשכתו עד אשר ייהפך לשלום קבע.

שמעון פרס: הכנסת נבחנה בעבר לפי יכולתה להתמודד עם אתגר זה.

שמעון פרס: כך היא גם תיבחן בעתיד.

שמעון פרס: זו פעם שנייה שנערכו בישראל בחירות לפי שיטת הבחירה הישירה לראשות הממשלה והבחירה היחסית לכנסת.

שמעון פרס: אין ספק שבין בחירה ישירה ובחירה יחסית יש סתירה שצריך ליישבה.

שמעון פרס: אני שולח ברכה נאמנה לראש הממשלה היוצא, בנימין נתניהו.

שמעון פרס: אני מקדם בברכה את ראש הממשלה הנבחר, אהוד ברק, שזכה לרוב מרשים, ועל שכמו מוטלת אחריות ראשית וכבדה.

שמעון פרס: הכנסת החמש-עשרה פותחת דף חדש בתולדות המדינה.

שמעון פרס: כדי להגיע לשגשוג אמיתי עלינו לפעול כדי להשיג שלום מלא, שוויון אמיתי, ומותר הערכים המוסריים בחיינו כעם, לא רק כבודדים.

שמעון פרס: רק שלום אמת יעניק תקוות אמת לדור הבא.

שמעון פרס: כדברי חזקיהו אל ישעיהו: "כי יהיה שלום ואמת בימי" – ישעיהו, ל"ט, ח'.

שמעון פרס: וכדי שיהיה שוויון צריך שבתי-האולפנה – מפעוטונים ועד אוניברסיטאות – יהיו פתוחים לכולם.

שמעון פרס: הידע הוא כיום המפתח לשוויון, כפי שהבטיח לנו צור ישראל: "נתן לי לשון למודים לדעת, לעות את יעף דבר יעיר; בבקר בבקר יעיר לי אזן לשמע כלמודים" – ישעיהו, נ', ד'.

שמעון פרס: השלום, האמת וההשכלה הם ביסוד תרבות ימינו.

שמעון פרס: ישראל חייבת להיות ארץ ערכית, ולא רק הגדרה טריטוריאלית.

שמעון פרס: ארץ שלא תשלים עם אפליה לאומית בין יהודים לערבים; או עדתית – בין עדות ספרד לעדות אשכנז; או מגזרית – בין נשים לבין גברים; או כלכלית – בין עניים לבין עשירים.

שמעון פרס: הכרה בעליונות החוק וכיבוד בלתי מתפשר של מערכת המשפט ועשיית הצדק הם אבני יסוד בדמוקרטיה שלנו.

שמעון פרס: ואחרי הצדק צריך לרדוף, לא לברוח ממנו.

שמעון פרס: מחמיאים לעמנו שיש לו זיכרון ארוך, וודאי שיש לנו הרבה מה לזכור.

שמעון פרס: ממעמד סיני, דרך השואה הנוראה ועד תקומתה הנפלאה של מדינת ישראל.

שמעון פרס: אבל העולם כולו, לרבות אזורנו, ובתוכו מדינתנו, נכנסים לעידן שבו צריך דמיון עשיר, לא רק זיכרון ארוך, כי מה שצפוי עולה על מה שהצטבר.

שמעון פרס: החזון כמו הזיכרון אינם זרים לנו.

שמעון פרס: גדולתה של ישראל אינה רק במה שהיא זכתה, אלא גם במה שהיא מסוגלת להיות.

שמעון פרס: אנו חיים כאן בצפיפות, ועל כן אנו זקוקים לשלום נדיב.

שמעון פרס: יחסים בין עמים אינם נופלים בחשיבותם מגדרות בין מדינות.

שמעון פרס: אנו חיים על שטח קטן, ועל כן עלינו לבנות את קיומנו על חוכמה, לא רק על אדמה.

שמעון פרס: אנו עם שיש לו היסטוריה ארוכה, שיסוד קיומו הוא ברוח ולא רק בחיל.

שמעון פרס: בתולדותינו, חזון הנביאים לא נפל בחשיבותו ממעשה המלכים.

שמעון פרס: אנו עם שידע פגע, חורבן ושואה.

שמעון פרס: וכגודל הרוח עלינו לשמור על עצמאות ועוצמת צבאנו, צבא-הגנה לישראל, שלא ייפגע ביטחונה של המדינה.

שמעון פרס: אין אלה דברים סותרים אלא משלימים.

שמעון פרס: ובסופו של דבר אין הם רק משלימים, כי אם גם מאחדים את העם, בשורשיו, בגזעו, בנופו ובסביבתו.

שמעון פרס: בכנסת הזאת יתנהלו ויכוחים עזים בסוגיות קיומיות.

שמעון פרס: עלינו להתחייב, כבר בצעדים הראשונים, שננהל את הוויכוח מתוך כיבוד תרבות הדיון וקבלת עול הרוב.

שמעון פרס: בכנסת הזאת נצטרך להכריע בשאלות יסוד של המדינה – גבולות קבע, הסדר יחסים בתחום הדתי והלאומי, קביעת נורמות חברתיות.

שמעון פרס: האחריות הזאת היא אישית ומוטלת על כל אחד מחברי הכנסת באופן אישי.

שמעון פרס: אלה תהיינה הכרעות קשות, אך בלעדיהן נישאר עם שסוע.

שמעון פרס: אתן נוכל לאחד את כולנו למדינה אחת – דמוקרטית, בטוחה ושוחרת שלום.

שמעון פרס: 14 כנסות היו לנו עד כה.

שמעון פרס: מחלוקות וויכוחים אין גבול קרעו את הכנסת על כל חלקיה.

שמעון פרס: אולם מקו ההתחלה ועד היום שזורה בכל הכנסת תקווה משותפת, תקווה גדולה לשים קץ למלחמות ולהביא את השלום המלא.

שמעון פרס: אני מאמין, שחלום השלום יהיה כחלום העצמאות, כלומר חלום שייהפך למציאות.

שמעון פרס: אנחנו עוברים עכשיו להצהרת האמונים.

שמעון פרס: אני אקרא בפניכם את נוסח הצהרת האמונים, וכל אחד בהיקרא שמו על-ידי מזכיר הכנסת יקום ויצהיר "מתחייב אני".

שמעון פרס: וזה נוסח ההצהרה: "אני מתחייב לשמור אמונים למדינת ישראל ולמלא באמונה את שליחותי בכנסת".

שמעון פרס: מזכיר הכנסת, בבקשה.

א' האן: (קורא בשמות חברי הכנסת) יולי יואל אדלשטיין – מתחייב אני חיים אורון – מתחייב אני זבולון אורלב – מתחייב אני דוד אזולאי – מתחייב אני, בעזרת השם דליה איציק – מתחייבת אני מיכאל איתן – מתחייב אני בנימין אלון – מתחייב אני טלב אלסאנע – מתחייב אני משה ארנס – מתחייב אני אברהם בורג – מתחייב אני יגאל ביבי – מתחייב אני יוסף ביילין – מתחייב אני נעמי בלומנטל – מתחייבת אני בנימין בן-אליעזר – מתחייב אני שלמה בן-עמי – מתחייב אני שלמה בניזרי – מתחייב אני רומן ברונפמן – מתחייב אני ויקטור בריילובסקי – מתחייב אני מוחמד ברכה – מתחייב אני עוזי ברעם – מתחייב אני אהוד ברק – מתחייב אני עזמי בשארה – מתחייב אני

מיכאל קליינר: האם אתה מתכוון להתחייבות?

מיכאל קליינר: הרי הצהרת בעיתון שאתה לא מתכוון.

א' האן: (קורא בשמות חברי הכנסת) יצחק גאגולה –

שמעון פרס: אני מבקש.

א' האן: (קורא בשמות חברי הכנסת) יצחק גאגולה – מתחייב אני חוסניה ג'בארה – מתחייבת אני תמר גוז'נסקי – מתחייבת אני אלי גולדשמידט – מתחייב אני אילן גילאון – מתחייב אני זהבה גלאון – מתחייבת אני אריה גמליאל – מתחייב אני משה גפני – מתחייב אני עבד-אלמאלכ דהאמשה – מתחייב אני נסים דהן – מתחייב אני יעל דיין – מתחייבת אני חיים דרוקמן – מתחייב אני אברהם הירשזון – מתחייב אני שמואל הלפרט – מתחייב אני צחי הנגבי – מתחייב אני אבשלום וילן – מתחייב אני מתן וילנאי – מתחייב אני יצחק וקנין – מתחייב אני נסים זאב – מתחייב אני רחבעם זאבי – מתחייב אני אליעזר זנדברג – מתחייב אני עופר חוגי – מתחייב אני נעמי חזן – מתחייבת אני תאופיק חטיב – מתחייב אני אחמד טיבי – מתחייב אני דוד טל – מתחייב אני סאלח טריף – מתחייב אני שאול יהלום – מתחייב אני אברהם יחזקאל – מתחייב אני אליהו ישי – מתחייב אני אליעזר כהן – מתחייב אני אמנון כהן – מתחייב אני יצחק כהן – מתחייב אני רן כהן – מתחייב אני רענן כהן – מתחייב אני מוחמד כנעאן – מתחייב אני חיים כץ – מתחייב אני יוסי כץ – מתחייב אני ישראל כץ – מתחייב אני ציפי לבני – מתחייבת אני לימור לבנת – מתחייבת אני דוד לוי – מתחייב אני יצחק לוי – מתחייב אני מקסים לוי – מתחייב אני אביגדור ליברמן – מתחייב אני אמנון ליפקין-שחק – מתחייב אני יעקב ליצמן – מתחייב אני עוזי לנדאו – מתחייב אני סופה לנדבר – מתחייבת אני יוסף לפיד – מתחייב אני ענת מאור – מתחייבת אני עסאם מח'ול – מתחייב אני האשם מחאמיד – מתחייב אני רוני מילוא – מתחייב אני רחמים מלול – מתחייב אני מיכאל מלכיאור – מתחייב אני נואף מסאלחה – מתחייב אני יהושע מצא – מתחייב אני יצחק מרדכי – מתחייב אני דן מרידור – מתחייב אני יהודית נאות – מתחייב אני משולם נהרי – מתחייב אני מיכאל נודלמן – מתחייב אני דני נווה – מתחייב אני בנימין נתניהו – מתחייב אני אוריאל סביר – מתחייב אני יצחק סבן – מתחייב אני אליהו סויסה – מתחייב אני מרינה סולודקין – מתחייבת אני אפרים סנה – מתחייב אני גדעון עזרא – מתחייב אני אברהם פורז – מתחייב אני חנן פורת – מתחייב אני אופיר פינס-פז – מתחייב אני מאיר פרוש – מתחייב אני יוסף פריצקי – מתחייב אני יאיר פרץ – מתחייב אני עמיר פרץ – מתחייב אני אלכסנדר צינקר – מתחייב אני מיכאל קליינר – מתחייב אני משה קצב – מתחייב אני איוב קרא – מתחייב אני ומקווה לשחרורו של עזאם עזאם דליה רבין-פילוסוף – מתחייבת אני אברהם רביץ – מתחייב אני אמנון רובינשטיין – מתחייב אני ראובן ריבלין – מתחייב אני גנדי ריגר –

א' האן: מתחייב אני חיים רמון – מתחייב אני אברהם בייגה שוחט – אינו נוכח מאיר שטרית – מתחייב אני יורי שטרן – מתחייב אני ויצמן שירי – מתחייב אני סילבן שלום – מתחייב אני שלום שמחון – מתחייב אני אריאל שרון – מתחייב אני יוסי שריד – מתחייב אני נתן שרנסקי – מתחייב אני

א' האן: אני מבקש מהקהל לקום לשירת "התקווה".

א' האן: (שירת "התקווה") כבוד הנשיא! (תרועת חצוצרות) (חברי הכנסת מכבדים בקימה את צאת נשיא המדינה.

א' האן: )

שמעון פרס: חברי הכנסת, הישיבה הבאה – ביום שני, ל' בסיוון, 14 ביוני, בשעה 16:00 אחרי-הצהריים.

שמעון פרס: ישיבה זו נעולה.